Az első erőpróba

Az abaújszántói tábor után elhatároztuk, hogy egész nyáron gyakorolni

fogunk, de nagyon keményen. Szeptembertől már táncházban

szerettünk volna muzsikálni, ehhez mindennap legalább nyolc órát

kellett vele foglalkoznunk. Helyünk azonban nem volt, lakáson pedig

nem tűrtek meg minket.

Hallottuk, hogy a Kassák Klubban van lehetőség reggeltől estig

gyakorolni, így Héra Évától elkértük a termet, és nyomtuk, csak

nyomtuk. Részletekben muzsikáltunk, hiszen három-öt percnél

tovább nem bírtuk egyfolytában, meg kellett állni. Aztán gondoltunk

egyet: csináljunk végig harminc percet – ha a fene fenét eszik

is – megállás nélkül! Méhkeréki rövid táncrendet gyakoroltunk, ahol

a bőgőt pengetni kell, a hegedű virtuóz dallamokat játszik, a hegedűkontra

pedig dallamot és ritmust egyaránt.

Kiraktunk egy nagy faliórát, leültünk elé, és rázendítettünk. Tíz

perc múlva csillagokat láttunk, de nincs megállás. Húsz percnél

észrevettem, hogy a jobb kezemből, amivel a vonót fogtam, folyik

valami lé. Kipukkadt a vízhólyag, majd a vérhólyag, de nincs megállás.

Pali kezére pillantottam, arról a bélhúr leszedte a bőrt, a nyílt

hússal játszott. Inkább váltogatta az ujjait, de nem szabad megállni!

Az utolsó öt percben Laci vonójából kiszakadt a szőr, ott lifegett a

levegőben. Sebaj, a gyantás vonófával még lehet játszani, akárki

kipróbálhatja. Árgus szemekkel figyeltük az órát, míg egyszer csak

letelt a fél óra.

Megálltunk, a kezünket lefejtettük a hangszerről és a vonóról. Vér

mindenhol. Röhögtünk fájdalmunkban, és nem is tudtunk egy hétig

a hangszerekhez nyúlni, de az a tudat, hogy képesek vagyunk fél

órát egyben játszani, megerősített abban, hogy nincs lehetetlen.

Szeptemberben a táncházban meg is mutattuk.